[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.3.24.

COM(2009) 133 végleges

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

a Schengeni Információs Rendszer második generációjának (SIS II) kifejlesztéséről Jelentés az elért eredményekről 2008. július – 2008. december

TARTALOMJEGYZÉK

1. Bevezetés 3

2. A projekt jelenlegi állása 3

2.1. A vizsgált időszak alatt elért eredmények 3

2.1.1. A SIS II átfogó ütemterve 3

2.1.2. Előkészületek az átállásra 3

2.1.2.1. Az átállás jogi aktusai 3

2.1.2.2. A konverterre vonatkozó előírások 4

2.1.3. A hálózat kiépítése 4

2.1.4. A központi SIS II tesztelése 4

2.1.5. A tagállamok és a felhasználók közreműködésével végzett tesztelések 4

2.1.5.1. A kapcsolódási teszt 4

2.1.5.2. A megfelelőségi teszt 5

2.1.5.3. Az operatív rendszerteszt 5

2.1.6. Operatív irányítás 6

3. Irányítás 6

3.1. Ütemezés 6

3.2. Pénzügyi irányítás 6

3.3. Projektmenedzsment 7

3.3.1. A projektmenedzsment-igazgatóság 7

3.3.2. A SIS II Bizottság 7

3.3.3. Nemzeti tervezés és koordináció 7

3.3.4. Tanács 8

4. A következő jelentéstételi időszak prioritásai 8

4.1. Az operatív rendszer hibáinak kezelésére irányuló elemzési és helyreállítási terv kidolgozása és végrehajtása 8

4.2. Átfogó programmenedzsment-megközelítés 8

4.3. Tesztelés 9

4.3.1. Az átfogó tesztelési megközelítés felé 9

4.3.2. Előzetes rendszerelfogadási tesztelés 9

4.3.3. Az átfogó tesztelés előkészületei 9

4.4. Az átállással kapcsolatos fejlesztések 9

4.5. Operatív irányítás 9

4.6. Biztonság és adatvédelem 10

5. Következtetések 10

1. BEVEZETÉS

Ez a jelentés a Schengeni Információs Rendszer második generációjának (SIS II) kifejlesztése terén 2008. második félévében végzett bizottsági munka eredményeit ismerteti. A Bizottság a jelentést a Schengeni Információs Rendszer második generációjának (SIS II) kifejlesztéséről szóló, 2001. december 6-i 2424/2001/EK rendelet[1] 6. cikke alapján készítette a Tanácsnak és az Európai Parlamentnek. Jelentésünk egyben a tesztelés jelenlegi állásáról szóló jelentés is, amelyet a Schengeni Információs Rendszer (SIS II) második generációjának teszteléséről szóló 189/2008/EK tanácsi rendelet, illetve 2008/173/EK tanácsi határozat előír.

A SIS II projekt három szakaszra osztható: Az 1. szakasz célkitűzése a rendszer megtervezése volt, és a mostani jelentéstételi időszakot megelőzően lezárult. A 2. szakasz a központi rendszer kifejlesztését és tesztelését foglalja magában, ami e jelentéstételi időszak alatt problémás volt. A 3. szakaszban kerül sor a végső teszteléssel és a SIS 1+ rendszerről a SIS II rendszerre való átállással kapcsolatos tennivalókra. Annak érdekében, hogy teljes képet nyújtsunk a SIS II projekttel kapcsolatos tevékenységekről, ez a jelentés bemutatja a valódi és lehetséges kockázatokat, valamint a jelentés által lefedett területek mindegyikén meghozott vagy tervezett intézkedéseket. Emellett néhány további szakasz is található a pénzügyi és operatív irányításról, valamint a projektmenedzsmentről.

2. A PROJEKT JELENLEGI ÁLLÁSA

2.1. A vizsgált időszak alatt elért eredmények

2.1.1. A SIS II átfogó ütemterve

2008 első hónapjaiban a Bizottság – a tagállami és felhasználói szakértőkkel, valamint a „SIS II barátai” csoporttal[2] szorosan együttműködve – a SIS II ütemtervének felülvizsgálatára összpontosított. A Bizottság által annak érdekében tett minden megelőző intézkedés ellenére, hogy a teszteket a tervezettek szerint (2009 szeptemberéig) végrehajtsák, a SIS II fejlesztési fővállalkozója sajnos jelentős problémákkal került szembe a központi rendszerben.

Ennek azonnali következményeként az operatív rendszertesztet 2008. szeptember 4-én felfüggesztették, ami kérdésessé tette a Miniszterek Tanácsa által 2008 júniusában támogatott átfogó ütemterv tartását.

A „SIS II barátai” csoportban, a Tanács illetékes előkészítő szervei keretében és a Tanács ülésein többek között ezeket a kérdéseket is kimerítően megtárgyalták.

2.1.2. Előkészületek az átállásra

2.1.2.1. Az átállás jogi aktusai

A Bizottság 2008 áprilisában mutatta be a SIS 1+-ról a SIS II-re történő átállást szabályozó jogi aktusokat: az 1104/2008/EK tanácsi rendeletet[3], valamint a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról szóló 2008/839/IB tanácsi határozatot[4]. Ezeket az aktusokat az IB-Tanács 2008. október 24-i ülésén fogadták el. A 2009-ben a további fejlesztéshez és az átálláshoz kapcsolódó feladatok elvégzéséhez szükséges vonatkozó költségvetés becsült összege 14 millió EUR. Amennyiben szükséges, az (átállás) időpont(ja) a mindkét jogi aktus 17. cikkének (2) bekezdésében meghatározott eljárással összhangban módosítható. Mindkét jogi aktus a Tanács által meghatározandó időpontban veszti hatályát, de semmi esetre sem később, mint 2010. június 30.

2.1.2.2. A konverterre vonatkozó előírások

Havi rendszerességgel „SIS II Átállás” műhelytalálkozókat tartottak a tagállamokkal, a felhasználókkal és a fejlesztési fővállalkozóval annak érdekében, hogy meghatározzák a konverterre és a SIS II átállási eljárásokra vonatkozó követelményeket és előírásokat. A konverter olyan műszaki eszköz, amely az átállás alatt következetes és megbízható kommunikációt tesz lehetővé a SIS 1+ és a SIS II központi rendszere között.

Ezzel párhuzamosan olyan új egyedi szerződésről folytak tárgyalások a fejlesztési fővállalkozóval, amely magában foglalja a konverter fejlesztéséhez kapcsolódó tevékenységeket.

A SIS II konverterre vonatkozó előírásokat a Bizottság készítette el a tagállamok és a felhasználók szakértőivel szoros együttműködésben, a vállalkozó pedig jelenleg fejleszti azt.

2.1.3. A hálózat kiépítése

A SIS II projekt olyan, nagy területre kiterjedő hírközlési hálózat kialakítását is magában foglalja, amely megfelel az elérhetőséggel, a biztonsággal, a földrajzi lefedettséggel és a szolgáltatás színvonalával szemben támasztott követelményeknek, és ezáltal lehetővé teszi a nemzeti és központi rendszerek közötti kommunikációt[5]. 2008. július 1-jén megoldást találtak egy a strasbourgi létesítménynél történt konfigurációs hibára, amely két napig tartó hálózatkimaradást okozott. Korrekciós intézkedéseket hoztak az ilyen esetek jövőbeni megelőzése érdekében.

2.1.4. A központi SIS II tesztelése

A rendszermegoldások tesztelését annak ellenőrzésére hozták létre, hogy a központi telephelyen található központi SIS II megfelel-e a technikai előírásoknak. A nemzeti rendszerek bevonása nélkül végzett teszteket 2007 decemberében fejezték be és 2008 elején fogadták el.

2.1.5. A tagállamok és a felhasználók közreműködésével végzett tesztelések

A tagállamok és felhasználók részvételével jelenleg háromféle tesztelés folyik.

2.1.5.1. A kapcsolódási teszt

A kapcsolódási teszttel azt ellenőrzik, hogy a SIS II nemzeti rendszerek képesek-e a SIS II központi rendszerre kapcsolódni.

2008. december 31-ig az informális kapcsolódási teszteket a következő huszonhét tagállam, illetve felhasználó fejezte be: Ausztria, Németország, Portugália, Luxemburg, Görögország, Olaszország, Szlovénia, Szlovákia, Izland, Finnország, Norvégia, Magyarország, Hollandia, a Cseh Köztársaság, Litvánia, Dánia, Spanyolország, Ciprus, Svédország, Belgium, Lengyelország, Észtország, Málta, Lettország, Franciaország, Svájc és az Eurojust.

Az alábbi három tagállam, illetve felhasználó most végzi a kapcsolódási tesztet: Írország, Egyesült Királyság és az Europol.

2.1.5.2. A megfelelőségi teszt

A megfelelőségi teszt – a tagállamokkal és felhasználókkal egyeztetett, előzetesen meghatározott kísérleti esetek alapján – külön vizsgálja a SIS II nemzeti rendszerek és a SIS II központi rendszer közötti interakciókat minden egyes nemzeti rendszer esetében. Az egyes tagállamok nemzeti rendszerei eltérő jellemzőkkel rendelkezhetnek (pl. nemzeti másolat alkalmazása, biometrikus adatok kezelése), ezért a rendszerek profilja függvényében az előre meghatározott kísérleti esetek minden tagállam esetében eltérőek.

A formális kapcsolódási tesztben a következő huszonhat tagállam, illetve felhasználó vett részt: Ausztria, Németország, Portugália, Luxemburg, Görögország, Olaszország, Szlovénia, Szlovákia, Izland, Finnország, Norvégia, Magyarország, Hollandia, a Cseh Köztársaság, Litvánia, Dánia, Spanyolország, Ciprus, Svédország, Belgium, Lengyelország, Észtország, Málta, Lettország, Franciaország, Svájc.

2008 első féléve óta jelentős előrehaladás történt a SIS II központi és nemzeti rendszereinél is, azonban egyetlen tagállam sem tudta még lefolytatni az előzetesen meghatározott kísérleti esetek teljes sorozatát. Ezért még egyetlen tagállam sem teljes megfelelőséget igazolni. Noha ez részben a SIS II központi rendszerénél felmerült kérdéseknek tulajdonítható, saját nemzeti rendszerében szinte valamennyi tagállam és felhasználó is szembekerült ilyen problémákkal. Ezt figyelembe véve a tagállamok és felhasználók újra lefolytatják majd a formális megfelelőségi teszteket, miután telepítették a SIS II központi rendszerének újabb szoftververzióját.

2.1.5.3. Az operatív rendszerteszt

Az operatív rendszerteszt során azt ellenőrzik, hogy a központi rendszer működőképes-e úgy, hogy számos nemzeti rendszer kapcsolódik hozzá. A tesztelést ebben a szakaszában nem szimulátorokkal, hanem ténylegesen a tagállamok és felhasználók közreműködésével végzik. A központi rendszert érintő jelentős problémák miatt az operatív rendszertesztet 2008. szeptember 4-én felfüggesztették. Ezek a problémák többek között a következőkhöz kapcsolódnak:

- a központi rendszerben és a nemzeti rendszerekben tárolt adatok közötti adategységességet ellenőrző egyes tesztek nem vezettek eredményre,

- problémák merültek fel a központi rendszer és a nemzeti rendszerek közötti üzenettovábbítás során: néhány üzenet elveszett, mások pedig kétszer is megérkeztek,

- a teljesítménytesztekhez szükséges nagytömegű adat központi rendszeren vagy nemzeti rendszereken belül történő előállítása és betöltése az előzetesen tervezett határidőn belül nem volt lehetséges.

A Bizottság azonnal a legmagasabb szervezeti fokra emelte ezeket a kérdéseket a fejlesztésért felelős fővállalkozóval. A vállalkozó számára a szerződésnek megfelelően húsz napot biztosítottak arra, hogy megoldja a felszínre került problémákat.

A vállalkozó október 7-én számolt be e helyreállítási időszak eredményeiről. A vállalkozó jelentős előrehaladásról számolt be, és megerősítette az operatív rendszerteszt befejezéséhez szükséges rendszer stabilitásába és teljesítményébe vetett bizalmát. Azonban a Bizottság, valamint a tagállamok és a felhasználók szakértői is úgy vélték, hogy még mindig túl nagy a bizonytalanság és több megoldatlan probléma is van. Ennek megfelelően a vállalkozó rendelkezésére bocsátották az október hónapot, hogy valamennyi fennálló problémát megoldja azon tagállamok és felhasználók segítségével, akik önkéntesen részt vettek a hibák kijavítása utáni tesztelésben.

Az operatív rendszertesztet november 5-én kezdték újra és december 17-én fejezték be. A tesztelési kampány értékelése a jelentéstételi időszak végén folyamatban volt. Az előzetes elemzés azt mutatja, hogy az ősz során elért jelentős előrehaladás ellenére az operatív rendszerteszt lezárási kritériumait (vagyis nincsenek akadályok és jelentős hibák) nem teljesítették.

2.1.6. Operatív irányítás

E jelentés időszaka alatt került sor a rendszer üzembe helyezéséhez szükséges felkészülés, valamint a SIS II, a VIS és a BMS közös irányításához szükséges személyzet rendelkezésre bocsátása és képzése érdekében elvégzendő tevékenységekről Franciaországgal folytatott tárgyalásokra. A meglévő szerződések módosításait 2009 elején írják alá. A francia hatóságok nehézségekkel találkoztak a megfelelően képzett személyzet toborzásakor.

3. IRÁNYÍTÁS

3.1. Ütemezés

Mivel az operatív rendszertesztet szeptemberben le kellett állítani, a húsznapos helyreállítási időszakhoz kapcsolódó csúszások és a további tesztelési időszak miatt a projekttervben szereplő valamennyi határidő lejárt, ezért újra kellett ütemezni a projektet. Ezt az újraütemezést azonban el kell halasztani addig, amíg elkészül az operatív rendszerteszt eredményeinek elemzése. Szeptemberben a tagállamok és a felhasználók néhány, egy reális terv teljesítéséhez szükséges előfeltételt határoztak meg:

i. biztosíték a stabil központi rendszerre,

ii. lépésenkénti tesztelési megközelítés,

iii. a működési és átfogó tesztek jobb érthetősége.

Az is nyilvánvaló volt, hogy a tagállamok és a felhasználók pénzügyi és jogi korlátait valamennyi felülvizsgált ütemezésnél figyelembe kell venni.

3.2. Pénzügyi irányítás

A SIS II-vel kapcsolatos tevékenységekre a 2008. évi általános költségvetésben összesen 29 216 484 eurót irányoztak elő. A Bizottság 2007. december 21-én finanszírozási határozatot fogadott el, amelynek értelmében a SIS II-re (a Schengeni Információs Rendszer (SIS) működési kiadásai és egyéb, e bejegyzés alapján keletkező működési költségek) összesen 19 000 000 eurót, a SIS 1+ rendszerre pedig (a SIS 1+ kommunikációs infrastruktúrájának telepítése és a SIS 1+ kommunikációs infrastruktúrájának üzemeltetése és irányítása) 7 620 000 eurót szánnak.

Mivel a SIS 1+ rendszer 7 620 000 eurós költségvetését nem fogják erre – a Tanács által 2008 elején átvett – tevékenységre felhasználni, az összeget átcsoportosították a SIS II előirányzataihoz, hogy ebből fedezzék a Tanács által kért további tevékenységeket.

A SIS II 2008. évi költségvetésének fő összetevői a következők voltak: a működés irányításának előkészítése, képzés és eszközök, hálózat, a forráskódokra vonatkozó ismeretek átadásának előkészítése, a Franciaországgal és Ausztriával megkötendő szerződések (operatív irányítás), külső segítségnyújtás a fejlesztéshez és a minőségellenőrzéshez, a SIS II-n elvégzett változtatások, tanulmányok, jogi tanácsadási szolgáltatások, tájékoztatási kampány, telepítés, a SIS-környezet kommunikációs infrastruktúrájának üzemeltetése és irányítása. A jelentéstételi időszak végéhez közel (2008. december elején) az összes SIS II előirányzat 76,1 %-át kötötték le, és a kifizetési előirányzatok 57,33 %-ának megfelelő összegben teljesítettek kifizetéseket.

3.3. Projektmenedzsment

Figyelembe véve, hogy a SIS II projekt magában foglalja a SIS II központi rendszerének és a SIS II nemzeti rendszereknek a fejlesztését, valamint az e rendszerek közötti kommunikációt, a projektmenedzsment hatékonyságának alapvető elemei a Bizottság, valamint a tagállamok és a felhasználók közötti rendszeres találkozók, illetve az átlátható kétoldalú jelentéstételi mechanizmusok.

3.3.1. A projektmenedzsment-igazgatóság

A Bizottság szolgálatain és a projektben részt vevő szerződéses vállalkozókon kívül az elnökségek, valamint a Schengeni Információs Rendszer SIS 1+ központjának (C.SIS) egy-egy képviselőjét is meghívták, hogy vegyenek részt a projektmenedzsment-igazgatóság munkájában. A csoport megvitatja a szerződésekkel kapcsolatos kérdéseket, és figyelemmel kíséri a projekt célkitűzéseinek és határidőinek végrehajtását. Az igazgatóság a jelentésben tárgyalt időszak során öt alkalommal találkozott.

3.3.2. A SIS II Bizottság

A SIS II kifejlesztésében a Bizottságot a SIS II Bizottság segíti. Ez utóbbi a 2008 júliusa és decembere közötti időszakban ötször ült össze.

A SIS II Bizottság rendszeres ülésein túl a tagállami és felhasználói szakértőket is magukban foglaló bizottsági alcsoportokat szerveznek, amelyekben részletes technikai kérdéseket vitatnak meg. E találkozókon rendszerint a projekt egyes konkrét célkitűzéseivel kapcsolatosan felmerülő témákra összpontosítanak.

- A tesztelési tanácsadó csoport a tesztek megszervezésével, végrehajtásával és értelmezésével kapcsolatos kérdésekben nyilvánít véleményt a SIS II Bizottságnak. A csoport a jelentés tárgyát képező időszakban húszszor ült össze.

- A változtatáskezelő tanács a jelentett problémák osztályozáshoz és minősítéséhez, valamint ezek megoldásának lehetséges hatásaival kapcsolatban ad tanácsot. Ez a munkacsoport – amely egyébként a SIS II Bizottságnak is jelentés tesz – a jelentés tárgyát képező időszakban négy alkalommal találkozott.

- SIS II átállási műhelytalálkozókat tartottak az átállási csoport megállapításainak bemutatása óta, hogy tanácsot adjanak a SIS II Bizottságnak és folytassák e kritikus témával kapcsolatos tevékenységet.

3.3.3. Nemzeti tervezés és koordináció

A SIS II Bizottság keretében munkacsoportot szerveznek, amelyben a tagállamok és a felhasználók nemzeti projektmenedzserei vesznek részt. A munkacsoport üléseinek célja, hogy megbeszéljék a részletes tervezéssel, a kockázatokkal és a tevékenységekkel kapcsolatos központi és nemzeti szintű kérdéseket. A jelentés tárgyát képező időszakban a nemzeti projektmenedzserek öt alkalommal találkoztak.

A tagállamokat és a felhasználókat felkérték, hogy az aktuális fejleményekről havi jelentések formájában, részletesen számoljanak be a nemzeti projektmenedzserek ülésein.

Elővigyázatosságból a Bizottság, a tagállamok és a felhasználók megállapodtak arról, hogy amennyiben a november 5-én újraindított operatív rendszerteszt nem lenne meggyőző, el kellene kezdeni gondolkodni a szükséges munkáról és eljárásokról. Ez a folyamat a SIS II fejlesztése során felmerült kérdések műszaki elemzését, valamint a lehetséges készenléti forgatókönyvek kereteinek meghatározását foglalja magában. E célból november közepe és december közepe között hét szakértői találkozóra és három műhelytalálkozóra került sor a nemzeti projektmenedzserek munkacsoportjának égisze alatt, hogy elemezzék az informatikai fejlesztés megoldatlan műszaki kérdéseit és felvázolják a megoldásukhoz szükséges stratégiákat. A Bizottság továbbá két jelentős informatikai tanácsadó vállalkozással kötött szaktanácsadási szerződést e feladat vonatkozásában. Annak ellenére, hogy műszaki értékelésük néhány részletben eltért, mindkét vállalkozó jelentése egyetértett azzal a megállapítással, hogy a még fennálló problémákat meg lehet oldani a SIS II alkalmazás jelentős újratervezése nélkül, és az operatív rendszerteszt eredményétől függetlenül szükséges néhány javítás és fejlesztés. Javasolták továbbá a tesztelési módszertan felülvizsgálatát és szervezeti változások végrehajtását annak érdekében, hogy átfogó programirányítási megközelítést alakítsanak ki.

3.3.4. Tanács

A Schengeni Információs Rendszerrel foglalkozó tanácsi munkacsoportok, valamint a Miniszterek Tanácsa egyes ülésein a Bizottság is részt vesz, továbbá havonta szóban beszámol a SIS II projekt alakulásáról és a vele kapcsolatos kockázatokról (a Bizottság ezenfelül havonta írásos jelentést is benyújt a SIS II Bizottságnak, amelyben ismerteti a SIS II projekt előrehaladását és a kockázatokat).

A SIS II átállás jogi aktusait (az 1104/2008/EK tanácsi rendeletet, valamint a Schengeni Információs Rendszerről (SIS 1+) a Schengeni Információs Rendszer második generációjára (SIS II) történő átállásról szóló 2008/839/IB tanácsi határozatot) az IB-Tanács 2008. október 24-i ülésén fogadták el. A SIS II projekt jelenlegi állásáról a 36. cikk alapján létrehozott bizottság valamennyi ülésén beszámoltak.

4. A KÖVETKEZő JELENTÉSTÉTELI IDőSZAK PRIORITÁSAI

4.1. Az operatív rendszer hibáinak kezelésére irányuló elemzési és helyreállítási terv kidolgozása és végrehajtása

Annak érdekében, hogy pontosan azonosítani lehessen a rendszert érintő fennmaradó problémák okait, a Bizottság befejezi a SIS II alapos elemzését (okok elemzése), amelynek során a készenléti és átállási lehetőségekkel kapcsolatban 2008 utolsó hónapjaiban elvégzett munkára épít.

Ennek alapján külön helyreállítási cselekvési tervet dolgoznak ki és hajtanak végre, amelynek kitűzött célja, hogy olyan stabilitási és teljesítményi szintre emeljék a rendszer egészét, amely eléri legalább az operatív rendszerteszt sikeres teljesítéséhez szükséges szintet.

Ezt a hibamegoldási időszakot arra is fel kellene használni, hogy rendszeres, problémaközpontú tesztek lefolytatása révén kiigazítsák a nemzeti rendszereket a fennálló végrehajtási eltérések azonosítása és kezelése érdekében.

4.2. Átfogó programmenedzsment-megközelítés

A központi rendszer és a nemzeti rendszerek fejlesztése között szükséges következetesség biztosítása érdekében a Bizottság a központi és nemzeti fejlesztéseket is magában foglaló átfogó programirányítási struktúrát alakít majd ki, amelyben részt vesznek a tagállamok, a felhasználók és a Bizottság projektmenedzserei, valamint a vállalkozók is. Ez a struktúra lesz felelős a SIS II rendszer továbbviteléért a projekt fennmaradó szakaszaiban, a helyreállítási időszaktól az átfogó tesztelési szakaszon és az átálláson keresztül egészen a rendszer üzembehelyezéséig. E struktúra egyik legelső feladata a SIS II új átfogó ütemtervének elkészítése lesz, a Bizottság és a tagállamok megfelelő hatásköreinek sérelme nélkül.

4.3. Tesztelés

4.3.1. Az átfogó tesztelési megközelítés felé

A 2008 áprilisa óta lefolytatott tesztek kiemelték a jelenlegi tesztelési terv néhány hiányosságát, így különösen azt, hogy a rendszer előírásainak megértéséhez kapcsolódó néhány problémát csak nagyon későn, a rendszerek összekapcsolása után vettek észre.

Ennek megoldása érdekében a Bizottság a tagállamok és a felhasználók szakértőivel együtt új tesztelési tervet állít majd össze a tesztelés átfogó megközelítése alapján, amely a tagállamok és a felhasználók teljes bevonását biztosítaná. Ez közvetlenül tükrözi a projekt egészének új kívánt irányítási megközelítését. Ezt az átfogó tesztelési csoportot közvetlenül a központi rendszer strasbourgi létesítményénél kell létrehozni, hogy elősegítsük a Bizottság, a tagállamok és a felhasználók szakértői, a vállalkozók, valamint a C.SIS képzésein részt vevő jövőbeni SIS II működtetők közötti kommunikációt. Ez az átfogó megközelítés várhatóan megerősíti a tesztek fontosságát és felgyorsítja a tesztidőszakokat.

4.3.2. Előzetes rendszerelfogadási tesztelés

Az előzetes rendszerelfogadási tesztelési kampányt (amelynek működésileg reális, lehetőleg valamennyi tagállamot és felhasználót érintő tesztforgatókönyveket kell biztosítania) az operatív rendszerteszt során felmerült problémák miatt elhalasztották. Az ehhez a tesztelési szakaszhoz szükséges előkészítő lépéseket a tagállamokkal és felhasználókkal együttműködve tették meg. Jóllehet az előzetes rendszerelfogadási tesztelés előkészületei hivatalosan az előző jelentéstételi időszak alatt kezdődtek meg, ezeket az operatív rendszerteszt problémái miatt le kellett állítani.

4.3.3. Az átfogó tesztelés előkészületei

Az átfogó tesztelés célja annak bizonyítása, hogy a központi SIS II, a kommunikációs infrastruktúra, valamint a SIS II központi rendszer és a nemzeti rendszerek (N.SIS II) közötti interakciók a SIS II jogi aktusaiban meghatározott műszaki és funkcionális követelményeknek megfelelően működnek. A tesztek azt is bizonyítják majd, hogy a központi SIS II, a kommunikációs infrastruktúra, valamint a SIS II központi rendszer és a nemzeti rendszerek (N.SIS II) közötti interakciók képesek olyan nem funkcionális követelményeknek megfelelően működni, mint tartósság, elérhetőség és teljesítmény. Jelenleg folynak a technikai megbeszélések arról, mi lenne a legjobb módja a tesztelés során kapott eredmények értékelésének.

4.4. Az átállással kapcsolatos fejlesztések

Az átállásnál alkalmazott konverter kifejlesztése a következő jelentéstételi időszak alatt is folytatódik majd. Néhány tesztelési tevékenység ugyancsak a következő időszakban kezdődik majd. A sikeres átállási tesztelési időszakokhoz elengedhetetlen a SIS 1+ tesztelési környezetének elérhetősége, valamint a tagállamok és felhasználók támogatása.

4.5. Operatív irányítás

A Bizottság, Franciaország és Ausztria egy jövőbeli találkozó keretében tárgyalnak majd az éles működést megelőző képzések és egyéb szolgáltatások tárgyában Ausztriával megkötendő második szerződésről, valamint a salzburgi tartalék központi egység adatkezelői álláshelyének Franciaország általi betöltéséről.

Annak érdekében, hogy a Bizottság az élesben történő bevetés előtt kellő időben véglegesíthesse az intézkedéseket, konzultálni fognak a tagállami és felhasználói szakértőkkel az általuk elvárt szolgáltatási szintekről.

4.6. Biztonság és adatvédelem

Az európai adatvédelmi biztos munkatársai és a Bizottság szolgálatai rendszeres kétoldalú találkozókon vesznek részt, hogy megvitassák a SIS II-vel kapcsolatos kérdéseket. Az európai adatvédelmi biztos „Állapotfelmérés 2009” című dokumentumában beszámol arról, hogy folynak a SIS II hatályba lépésének az európai adatvédelmi biztos felügyeleti szerepét is magában foglaló előkészületei.

5. KÖVETKEZTETÉSEK

Az operatív rendszerteszt során bebizonyosodott, hogy a központi SIS II-ben csökkent a hibák száma 2008 novembere és decembere között, valamint hogy működnek a SIS II funkciói.

Ebben az időszakban ugyanakkor néhány probléma továbbra is fennállt, amelyeket meg kell oldani az adategységesség (az adatok nemzeti rendszerek és a központi rendszer közötti egyenértékűségét biztosító mechanizmus), valamint a rendszer teljesítménye és stabilitása terén.

Mivel néhány hiba fennáll még és megoldásukhoz több idő szükséges, a SIS 1+-ról a SIS II-re való átállásra kitűzött 2009. szeptemberi időpont már nem reális.

Ebben a helyzetben olyan munkamódszert kell haladéktalanul végrehajtani, amely többek között mélyreható elemzés, valamint hatékony tesztelés-módszertani, -irányítás és nyomon követési koncepciók révén biztosítja a projekt átfogó megközelítését. Ezeket az elemeket a helyreállítási terv, valamint a Bizottság által a Tanács támogatásával végrehajtott átfogó projektmenedzsment és tesztelési megközelítési kezdeményezések tartalmazzák.

I. melléklet

SIS II bizottsági és munkacsoporti ülések

a) A jelentéstételi időszak során tartott ülések

2008. JÚLIUS |

2 | Nemzeti projektmenedzseri ülés |

3 | SIS II Bizottság |

8 | Változtatáskezelő tanács |

9 | Projektmenedzsment-igazgatóság |

2008. SZEPTEMBER |

10 | Projektmenedzsment-igazgatóság |

17 | Nemzeti projektmenedzseri ülés |

18 | SIS II Bizottság / Változtatáskezelő tanács / Átállási műhelytalálkozó |

23 | SISVIS Bizottság (SIS II műszaki) |

24 | Változtatáskezelő tanács |

2008. OKTÓBER |

8 | Projektmenedzsment-igazgatóság |

14 | Nemzeti projektmenedzseri ülés |

15 | SIS II Bizottság |

17 | Átállási műhelytalálkozó |

23 | Változtatáskezelő tanács |

2008. NOVEMBER |

13 | Projektmenedzsment-igazgatóság / Átállási műhelytalálkozó |

17 | Nemzeti projektmenedzseri ülés |

19 | SIS II Bizottság |

26 | Változtatáskezelő tanács |

2008. DECEMBER |

1 | SISVIS Bizottság (SIRENE) |

10 | Projektmenedzsment-igazgatóság |

17 | Nemzeti projektmenedzseri ülés/ SIS II Bizottság |

b) A következő jelentéstételi időszakra már beütemezett ülések

2009. JANUÁR |

12 | SIS II Átfogó Projektmenedzsment-igazgatóság |

14 | Változtatáskezelő-tanács / Átállási műhelytalálkozó |

19 | Nemzeti projektmenedzseri ülés |

20 | SISVIS Bizottság (SIS II műszaki) |

2009. FEBRUÁR |

2 | SIS II Átfogó Projektmenedzsment-igazgatóság |

10 | SIS II Átfogó Projektmenedzsment-igazgatóság |

16 | SIS II Átfogó Projektmenedzsment-igazgatóság |

18 | Változtatáskezelő tanács |

20 | SISVIS Bizottság (SIRENE) |

24 | SIS II Átfogó Projektmenedzsment-igazgatóság |

25 | Nemzeti projektmenedzseri ülés |

26 | SISVIS Bizottság (SIS II műszaki) |

2009. MÁRCIUS |

3 | SIS II Átfogó Projektmenedzsment-igazgatóság |

9 | SIS II Átfogó Projektmenedzsment-igazgatóság |

17 | SIS II Átfogó Projektmenedzsment-igazgatóság |

23 | Nemzeti projektmenedzseri ülés |

24 | SISVIS Bizottság (SIS II műszaki) |

2009. ÁPRILIS |

21 | Nemzeti projektmenedzseri ülés |

22 | SISVIS Bizottság (SIS II műszaki) |

[1] HL L 328., 2001.12.13., az 1988/2006/EK tanácsi rendelet által módosítva, HL L 411., 2006.12.30., 1. o. (a 2006-os rendeletben található módosítások nem érintik a 6. cikket.)

[2] A "SIS II barátai" csoportot a Tanács 2008 februárjában hozta létre főként a SIS II tagállamokbeli és felhasználók általi végrehajtásának nyomon követésére.

[3] HL L 299., 2008.11.8., 1. o.

[4] HL L 299., 2008.11.8., 43. o.

[5] A titkosító doboz SIS II-re való alkalmazásához szükséges intézkedéseket még nem tették meg.